Markus (18): - Jeg skal til NHL
- De er ikke det beste laget i NHL for tiden, så jeg bør kunne ha en fair sjanse til å kunne spille meg inn via AHL på sikt. Det er et pluss. De ringte meg i sta og fortalte at de elsket «skills-ene» mine, at de likte meg som spiller og at de hadde stor tro på meg. Det hjelper selvfølgelig mye, sier Søberg til VG. - Men det eneste jeg kan gjøre er å jobbe hardt hver eneste dag, legger han til. Det ble en sen natt til mandag hjemme i Oslo, hvor han fulgte prosessen der verdens beste ishockeylag velger og vraker i verdens største ishockeytalenter via TV-skjermen. I 03.30-tiden annonserte Columbus Blue Jackets at de med 165. valget i årets draft hadde valgt løperen, som vokste opp i Manglerud Star, men som nå spiller for svenske Frölundas juniorlag. - Det var først snakk om at jeg kunne gå så tidlig som i tredje runde, men så var det en spiller på tavlen de hadde regnet med skulle være tatt. Dessuten tradet de bort et par valg i fjerde- og femte runde. Det hadde uansett ikke så mye å si for meg å bli valgt i sjette runde. Jeg hadde nettopp snakket med Columbus, og de har uttrykt stor tro på meg, sier Søberg.Det ble lite søvn etter at han fikk det glade budskap fra den andre siden av Atlanterhavet. Den ambisiøse 18-åringen tok seg like så greit en joggetur klokken seks på morgenen for å finne roen. Veien til NHL-spill er lang, og starter med en såkalt rookie camp i Columbus 8. til 12. juli, hvor alle nykommerne får hilse på folk i klubborganisasjonen og gjøre seg kjent i det som kan bli deres nye hjemby om noen år. Da får Søberg også mer klarhet i hvilke planer Blue Jackets har lagt for ham.- I utgangspunktet er jeg innstilt å spille ett eller to år til i Sverige. Klarer jeg å få en eliteseriekontrakt med Frölunda, er det en kortere vei til AHL. Jeg er uansett villig til å dra hvor som helst. Jeg sa til dem at om de vil sende meg til det verste stedet i Canada eller Russland, så drar jeg dit. Jeg skal nemlig til NHL, sier han til VG. Han møtte representanter for Blue Jackets til lunsj i Göteborg tidligere i år, så han visste det var en mulighet. Men hele 13 lag hadde uttrykt sin interesse for manglerudgutten i forkant, og dermed kunne han ikke være sikker på hvor han kom til å havne. Når det først ble Columbus, havner han i et lag med norske forbindelser. Landslagskaptein Ole-Kristian Tollefsen startet NHL-karrieren der, mens Espen «Shampo» Knutsen oppnådde allstar-status i sin tid i Ohio.Storebror Steffen Søberg ble draftet av Washington Capitals i 2011 som nummer 117. Det plager ikke Markus at den to år eldre Steffen, som er førstemålvakt i Vålerenga, gikk tidligere i sin tid. - Begge ønsker bare det beste for hverandre, så det svir absolutt ingenting å bli tatt senere enn Steffen, sier han. Han er den 19. nordmannen som blir valgt av et NHL-lag, og den første siden nettopp storebror Steffen og Lars Volden i 2011. Førstevalget i draften var den canadiske forwarden Nathan MacKinnon. Han ble plukket ut av Colorado Avalanche. Et annet spesielt øyeblikk var da målvaktslegenden Martin Brodeur (41) fikk æren av å annonsere at New Jersey Devils hadde valgt sønnen Anthony (18) i den syvende runden.*1978 Bjørn Skaare, Detroit Red Wings (Ottawa 67's) *1987 Knut Walbye, New York Islanders (Furuset) *1987 Åge Ellingsen, Edmonton Oilers (Storhamar) *1990 Espen Knutsen, Hartford Whalers (Vålerenga) *1990 Ole Eskild Dahlstrøm, Minnesota North Stars (Furuset) *1990 Tommie Eriksen, Hartford Whalers (Prince Albert Raiders) *1991 Vegar Barlie, Edmonton Oilers (Vålerenga) *1993 Anders Myrvold, Quebec Nordiques (Färjestad) *1997 Jarl Espen Ygranes, Montreal Canadiens (Furuset) *1999 Tore Vikingstad, St. Louis Blues (Färjestad) *2002 Marius Holtet, Dallas Stars (Färjestad) *2002 Ole-Kristian Tollefsen, Columbus Blue Jackets (Brandon Wheat Kings) *2008 Scott Winkler, Dallas Stars (Cedar Rapids RoughRidgers) *2008 Mats Frøshaug, Vancouver Canucks (Linköping) *2008 Jonas Holøs, Colorado Avalanche (Sparta) *2010 Sondre Olden, Toronto Maple Leafs (Modo) *2011 Steffen Søberg, Washington Capitals (Manglerud Star) *2011 Lars Volden, Boston Bruins (Espoo Blues) *2013 Markus Søberg, Columbus Blue Jackets (Frölunda). Kilde: hockey.no (NTB/VG Nett)
Markus Søberg (18) var eneste nordmann som ble valgt i årets NHL-draft da han ble tatt av Columbus Blue Jackets som 165. mann.